Na podlagi 58. člena Zakona o javnih uslužbencih (Uradni list RS, št. 63/07 - uradno prečiščeno besedilo, 65/08, 69/08 - ZTFI-A, 69/08 - ZZavar-E, 40/12 - ZUJF, 63/13 - ZS-K, 158/20 - ZIntPK-C, 203/20 - ZIUPOPDVE, 28/21 - odl. US, 202/21 - odl. US, 3/22 - ZDeb; v nadaljevanju: ZJU) in 19. člena Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) **Upravna enota Ribnica, Gorenjska cesta 9, 1310 Ribnica**, objavlja

**javni** **natečaj** za zasedbo prostega uradniškega delovnega mesta za nedoločen čas, s polnim delovnim časom in petmesečnim poskusnim delom **SVETOVALEC (šifra DM 66)**  **v Upravni enoti Ribnica, v Oddelku za upravne notranje zadeve in vojno zakonodajo (delo s strankami na okencu – izdaja osebnih dokumentov, registracija vozil, delo z blagajno, delo na krajevnem uradu, sodelovanje pri sklepanju zakonskih zvez).**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* končano najmanj visokošolsko strokovno izobraževanje (prejšnje)/visokošolska strokovna izobrazba (prejšnja) oziroma najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) oziroma najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja),
* najmanj sedem mesecev delovnih izkušenj,
* strokovni izpit iz upravnega postopka druge stopnje\*,
* obvezno usposabljanje za imenovanje v naziv\*\*,
* znanje uradnega (slovenskega) jezika,
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

V skladu s 13. točko 6. člena ZJU se kot delovne izkušnje šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe. Zahtevane delovne izkušnje se skrajšajo za tretjino v primeru, če ima javni uslužbenec univerzitetno izobrazbo ali visoko strokovno izobrazbo s specializacijo oz. magisterij znanosti ali magistrsko izobrazbo (druga bolonjska stopnja).

\*Pri izbranem kandidatu se bo preverjalo, ali ima opravljen strokovni izpit iz upravnega postopka druge stopnje. V nasprotnem primeru bo moral izbrani kandidat strokovni izpit iz upravnega postopka druge stopnje opraviti najkasneje v treh mesecih od sklenitve delovnega razmerja, kar določa 31. člen Zakona o splošnem upravnem postopku (Uradni list RS, št. 24/06 - uradno prečiščeno besedilo, 105/06 - ZUS-1, 126/07, 65/08, 8/10, 82/13, 36/20 - ZZUSUDJZ, 61/20 - ZZUSUDJZ-A, 175/20 - ZIUOPDVE, 3/22 - ZDeb).

\*\*Prav tako se bo pri izbranem kandidatu preverjalo, ali ima opravljeno usposabljanje za imenovanje v naziv, v nasprotnem primeru bo kandidat moral najpozneje v enem letu od sklenitve pogodbe o zaposlitvi opraviti usposabljanje, na katerega ga bo napotil predstojnik, v skladu s prvim odstavkom 89. člena ZJU. Kot opravljeno usposabljanje šteje opravljen strokovni izpit za imenovanje v naziv ali udeležba na pripravah za imenovanje v naziv v skladu z določbami ZJU.

Delovne naloge:

* pomoč pri pripravi osnutkov predpisov in drugih zahtevnejših gradiv,
* zbiranje, urejanje in priprava podatkov za oblikovanje zahtevnejših gradiv,
* samostojno oblikovanje manj zahtevnih gradiv s predlogi ukrepov,
* vodenje in odločanje v zahtevnih upravnih postopkih na prvi stopnji,
* opravljanje drugih upravnih nalog podobne zahtevnosti.

Prijava mora vsebovati naslednje podatke, vsebovane na priloženem obrazcu »Vloga za zaposlitev«:

1. izjavo o izpolnjevanju pogoja zahtevane izobrazbe, iz katere mora biti razvidna vrsta študijskega programa, stopnja in smer izobrazbe, datum zaključka študija in ustanova, na kateri je bila izobrazba pridobljena,
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (čas opravljanja dela, stopnja zahtevnosti delovnega mesta, opis del in nalog),
3. izjavo kandidata, da:
	* je državljan Republike Slovenije,
	* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
	* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
4. izjavo, da za namen tega natečajnega postopka dovoljuje Upravni enoti Ribnica pridobitev podatkov iz 1. in 3. točke iz uradne evidence.

Zaželeno je, da prijava vsebuje tudi kratek življenjepis ter da kandidat poleg formalne izobrazbe navede tudi druga znanja in veščine, ki jih je pridobil.

Strokovna usposobljenost kandidatov se bo presojala na podlagi priložene dokumentacije. Izbirni postopek se lahko opravi v več fazah, tako da se kandidati postopno izločajo. Opravi se v obliki presojanja strokovne usposobljenosti iz dokumentacije, ki jo je predložil kandidat, pisnega preizkusa usposobljenosti, ustnega razgovora ali v drugi obliki (2. odst. 61. člena ZJU).

Prednost pri izbiri bodo imeli kandidati s poznavanjem področja vodenja upravnih postopkov pri upravnem organu.

Izbrani kandidat bo delo na navedenem delovnem mestu svetovalec opravljal v uradniškem nazivu svetovalec III (izhodiščni plačni razred po veljavni zakonodaji: 17 – bruto 2.012,14 eur, pri čemer pridobi pravico do izplačila osnovne plače v vrednosti tega plačnega razreda postopno, na način iz 3. točke prvega odstavka 101. člena Zakona o skupnih temeljih sistema plač v javnem sektorju (Uradni list RS, št. 95/24)), z možnostjo napredovanja v višji naziv svetovalec II in svetovalec I. **Z izbranim kandidatom bo sklenjena pogodba o zaposlitvi za nedoločen čas s polnim delovnim časom, z odložnim pogojem, da izbrani kandidat uspešno opravi poskusno delo v trajanju petih mesecev.** Delo bo opravljal v prostorih Upravne enote Ribnica, Gorenjska cesta 9, 1310 Ribnica ter na drugih lokacijah, kjer se izvajajo naloge upravne enote.

V skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10), se v izbirni postopek ne bodo uvrstili kandidati, ki ne izpolnjujejo natečajnih pogojev.

Kandidati vložijo prijavo v pisni obliki na priloženem obrazcu **»Vloga za zaposlitev«,** ki jo pošljejo

**z označbo: »Javni natečaj svetovalec (šifra DM 66), številka: 110-12/2025-6241«:**

* + v zaprti ovojnici  na naslov: Upravna enota Ribnica, Gorenjska cesta 9, 1310 Ribnica ali
	+ v elektronski obliki na elektronski naslov: **ue.ribnica@gov.si**, pri čemer veljavnost prijave ni pogojena z elektronskim podpisom,

v roku **8 dni** po objavi na osrednjem spletnem mestu državne uprave GOV.SI (<https://www.gov.si/zbirke/delovna-mesta/>) in Zavoda RS za zaposlovanje.

Če je prijava poslana po pošti, se šteje da je pravočasna, če je oddana na pošto priporočeno, in sicer najkasneje zadnji dan roka za prijavo.

**Kandidate naprošamo, da pisno prijavo vložijo na priloženem obrazcu »Vloga za zaposlitev«, ki omogoča vpis vseh podatkov, ki so potrebni za popolno prijavo (zajema tudi izjave o izpolnjevanju pogojev). Natančno naj bodo izpolnjene vse rubrike. Obrazec se naj ne spreminja, lahko pa se po potrebi dodajo vrstice za vnos podatkov.**

Kandidati bodo o izbiri pisno obveščeni najkasneje v roku 30 dni po opravljeni izbiri. Obvestilo o končanem izbirnem postopku bo objavljeno na osrednjem spletnem mestu državne uprave GOV.SI (<https://www.gov.si/zbirke/delovna-mesta/>).

Informacije o izvedbi javnega natečaja dobite pri Viktoriji Šmalc, telefon: 01/837 27 11, e-naslov: viktorija.smalc@gov.si.

V besedilu javnega natečaja uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.